|  |
| --- |
| ΠΜΣ Δημοσίου Δικαίου 2013-2014 |
| Το «πληθωρικό» πορτογαλικό Σύνταγμα |
| Αίτια και συνέπειες της πληθωρικότητας της συνταγματικής ρύθμισης |
|  |
| **Κωνσταντίνα Γεωργάκη** |
| **15/7/2014** |

|  |
| --- |
| Ευρωπαϊκό Συγκριτικό Δημόσιο Δίκαιο Εποπτεύων καθηγητής: Γεώργιος Γεραπετρίτης |

Περιεχόμενα

[**Η ΠΟΡΤΟΓΑΛΙΑ ΚΑΤΑ ΤΟΝ 20Ο ΑΙΩΝΑ 2**](#_Toc393197893)

[**Η ΔΙΚΤΑΤΟΡΙΑ ΤΟΥ ΣΑΛΑΖΑΡ 4**](#_Toc393197894)

[**Η ΕΠΑΝΑΣΤΑΣΗ ΤΩΝ ΓΑΡΥΦΑΛΛΩΝ 5**](#_Toc393197895)

[**Η ΨΗΦΙΣΗ ΤΟΥ ΣΥΝΤΑΓΜΑΤΟΣ ΤΟΥ 1976 6**](#_Toc393197896)

[**ΤΑ ΑΙΤΙΑ ΤΗΣ ΠΛΗΘΩΡΙΚΟΤΗΤΑΣ ΤΟΥ ΠΟΡΤΟΓΑΛΙΚΟΥ ΣΥΝΤΑΓΜΑΤΟΣ 8**](#_Toc393197897)

[**ΟΙ ΣΥΝΕΠΕΙΕΣ ΤΗΣ ΠΛΗΘΩΡΙΚΟΤΗΤΑΣ ΤΗΣ ΣΥΝΤΑΓΜΑΤΙΚΗΣ ΡΥΘΜΙΣΗΣ 12**](#_Toc393197898)

[**ΑΝΤΙ ΕΠΙΛΟΓΟΥ… 15**](#_Toc393197899)

[**ΒΙΒΛΙΟΓΡΑΦΙΑ 17**](#_Toc393197900)

# Η ΠΟΡΤΟΓΑΛΙΑ ΚΑΤΑ ΤΟΝ 20Ο ΑΙΩΝΑ

Η είσοδος της Πορτογαλίας στον 20ο αιώνα σημαδεύεται από οικονομική αστάθεια που έχει πολλαπλές συνέπειες τόσο στην πολιτική όσο και στην κοινωνική ζωή της χώρας: πολιτικές ταραχές, αναστατώσεις στις ένοπλες δυνάμεις, εξάρτηση από ξένα οικονομικά κέντρα και μεγάλο μεταναστευτικό ρεύμα προς την Αμερική και τις Αφρικανικές αποικίες είναι μερικά από τα γεγονότα που χαρακτηρίζουν την περίοδο αυτή. Είχε, ήδη, προηγηθεί η απώλεια των κτήσεων της χώρας στη Βραζιλία, το 1822, η οποία και απετέλεσε ένα από τα βασικότερα αίτια της οικονομικής δυσπραγίας των ετών που ακολούθησαν.

Το 1910 η βασιλεία, η οποία είχε περάσει στον Μαναουήλ Β΄ μετά τη δολοφονία του βασιλιά Καρόλου του Α’ και του διαδόχου του Λουδοβίκου εξαιτίας της απόπειρας κατάλυσης από τους τελευταίους της συνταγματικής νομιμότητας, ανατράπηκε και ανακηρύχθηκε προεδρική δημοκρατία στη θέση της μέχρι τότε συνταγματικής μοναρχίας. Το 1911 ψηφίστηκε νέο Σύνταγμα , που αντικατέστησε τα Συντάγματα του Εμφυλίου των Δυο αδερφών ( πορτογαλικής εμφύλιος , 1826, 1838) . Πρώτος πρόεδρος της χώρας αναδείχθηκε ο Εμανουέλ ντε Αριάγκα. Από τις βασικότερες αλλαγές που επέφερε το Σύνταγμα του 1911ήταν ο χωρισμός κράτους και εκκλησίας, γεγονός που έφερε σε ρήξη το νεαρό τότε δημοκρατικό καθεστώς τόσο με την Ρωμαιοκαθολική Εκκλησία της χώρας όσο και με το Βατικανό .

 Η Πορτογαλία έλαβε μέρος στον Α' Παγκόσμιο Πόλεμο στο πλευρό της Αντάντ. Στην διάρκεια του πολέμου ο τότε πρόεδρος Μπερναντίνο Λουίς Ματσάντο Γκουιμαράες ανατρέπεται με πραξικόπημα από τον στρατηγό Σιντόνιο Μπερναντίνο Καρντόζο ντα Σίλβα Πάις , τον Δεκέμβριο του 1917 . Η έκρυθμη κατάσταση στη χώρα συνεχίστηκε και μετά τον Α' Παγκόσμιο Πόλεμο: η πολιτική κατάσταση ήταν ρευστή, κυριαρχούσε η βία των πολιτοφυλακών και ένας γενικά μεσοαστικός ελιτίστικος αυταρχισμός. Επίσης, πολλές κυβερνήσεις αλληλοδιαδέχονταν η μια την άλλη-σημειώνοντας την υψηλότερη κυβερνητική αστάθεια στην Ευρώπη - , ενώ τέσσερις φορές άλλαξαν οι αρχηγοί του κράτους . Νέες μορφές δεξιού αυταρχισμού αναδύθηκαν μεταπολεμικά: οργανώσεις της ριζοσπαστικής δεξιάς με ελιτίστικο χαρακτήρα όπως η ‘’Integralismo Lusitano’’ , ή η ‘’Crusada Nun’ Alvares Pereira’’ , η οποία ,πιο πραγματιστική στη στοχοθεσία της , ήθελε να επιβάλει ένα εθνικιστικό αυταρχικό καθεστώς. Το 1921 θα λάβει χώρα ένα πραξικόπημα, το οποίο θα αποτύχει, από ομάδα αξιωματικών οι οποίοι είχαν ιδρύσει το ‘’Εθνικό Ρεπουμπλικανικό Προεδρικό Κόμμα’’.

# Η ΔΙΚΤΑΤΟΡΙΑ ΤΟΥ ΣΑΛΑΖΑΡ

 Στην χώρα, η οποία πλήττονταν από υψηλό πληθωρισμό, μεγάλο δημόσιο χρέος και χαμηλότατη οικονομική ανάπτυξη, εδραιώθηκε τελικά, τον Μάιο του 1926, η δικτατορία του Αντόνιο ντε Ολιβέιρα Σαλαζάρ , ο οποίος επελέγη από τους πραξικοπηματίες στρατιωτικούς που επέβαλαν τη φασιστική δικτατορία . Το εξαιρετικά αυταρχικό αυτό καθεστώς ( το οποίο ονομάστηκε Estado Nuovo , δηλαδή νέο κράτος ) επιβίωσε για σαράντα οκτώ χρόνια , αποτελώντας το μακροβιότερο δικτατορικό καθεστώς της Ευρώπης ( το αντίστοιχο ισπανικό καθεστώς διήρκησε 36 χρόνια, από το 1936 έως το 1975 ) . Το καθεστώς Σαλαζάρ υπήρξε ανθεκτικό και αντιμετώπιζε επιτυχώς για πολλά χρόνια τόσο τη συνεχιζόμενη εσωτερική αναταραχή ( που λάμβανε κυρίως τη μορφή απεργιών ) όσο και τα διάφορα στρατιωτικά κινήματα που κατά καιρούς στόχευαν στην ανατροπή του ( πχ το στρατιωτικό κίνημα του 1947 ) . Το γεγονός αυτό οφείλεται , κυρίως , στον εκτοπισμό των πολιτικών του αντιπάλων , οι οποίοι εξορίσθηκαν ή φυλακίσθηκαν. Χαρακτηριστικό είναι ότι κατά τη διάρκεια της δικτατορίας στην Πορτογαλία , 30.000 άνθρωποι φυλακίστηκαν ( αν και μόνο 50 αντιφρονούντες εκτελέστηκαν ) . Το καθεστώς ενισχύθηκε το 1949 όταν η χώρα έγινε μέλος του ΝΑΤΟ.

 Ο Σαλαζάρ ήταν οικονομολόγος , ο οποίος διορίστηκε αρχικά, το 1928 , υπουργός οικονομικών και , εν συνεχεία , το 1932 , πρωθυπουργός ενώ το 1933 ψηφίστηκε νέο Σύνταγμα , το οποίο συνδύαζε στοιχεία καθολικισμού και εθνικισμού , αποκλείοντας , ταυτόχρονα , τη συμμετοχή των πολιτών στην άσκηση της εξουσίας ( η μόνη εξουσία που διέθεταν ήταν να εκλέγουν με άμεση ψηφοφορία τον Πρόεδρο της Δημοκρατίας , αξίωμα που , όμως , ήταν αποψιλωμένο από οποιουδήποτε είδους αποφασιστική αρμοδιότητα και εξουσία ) . Ανάμεσα στις ρυθμίσεις του νέου Συντάγματος ήταν η απαγόρευση των εργατικών συνδικάτων, η καθιέρωση του κορπορατισμού ως κυρίαρχου συστήματος οικονομίας και η επιβολή μονοκομματικού καθεστώτος. Πράγματι , κατά τη διάρκεια της δικτατορίας του Σαλαζάρ , το μοναδικό υπάρχον κόμμα ήταν η " Εθνική Ένωση " , η οποία και κατευθυνόταν από τον ίδιο. Το οργανωτικό μέρος του Συντάγματος προέβλεπε την οργάνωση δικέφαλης εκτελεστικής εξουσίας , η οποία θα ασκούνταν από το Πρόεδρο της Δημοκρατίας , ως Αρχηγό του Κράτους και τον Πρωθυπουργό , ως επικεφαλής του Υπουργικού Συμβουλίου . Ωστόσο , η θέση του Προέδρου ήταν ουσιαστικά αποψιλωμένη από οποιασδήποτε μορφής αποφασιστική αρμοδιότητα και εξουσία , σε αντίθεση με τον ιδιαίτερα ισχυρό θεσμικό ρόλο του Πρωθυπουργού , αξίωμα που ασκούσε ο ίδιος ο Σαλαζάρ , μέχρι το 1968 , όταν εξαιτίας του εγκεφαλικού επεισοδίου που υπέστη , αναγκάστηκε να αποσυρθεί και αντικαταστάθηκε από τον Μαρσέλο Καετάνο .

# Η ΕΠΑΝΑΣΤΑΣΗ ΤΩΝ ΓΑΡΥΦΑΛΛΩΝ

Η κατάσταση στην Πορτογαλία άρχισε να οξύνεται στα μέσα της δεκαετίας του 1960 , όταν εμφανίστηκαν τα πρώτα απελευθερωτικά κινήματα στις πορτογαλικές αποικίες στην Αφρική. Το Estado Nuovo δε φαινόταν διατεθειμένο να εκχωρήσει οποιασδήποτε μορφής αυτονομία στις περιοχές αυτές , πολλώ δε μάλλον την ανεξαρτησία τους . Για να καταστείλει τα κινήματα αυτά , το καθεστώς προέβη σε υποχρεωτική στράτευση μεγάλων τμημάτων του νεαρού πληθυσμού ( περίπου το 25% του νεαρού πληθυσμού ήταν τότε στρατευμένο ) ενώ στις αρχές της δεκαετίας του '70 περίπου το 40% του ύψους του προϋπολογισμού χρησιμοποιούνταν για τη χρηματοδότηση του πολέμου . Παράλληλα , το 1968 , ο Σαλαζάρ αποσύρθηκε δίνοντας τη θέση του στο Μαρσέλο Καετάνο , το 1969 , ο οποίος προσπάθησε να κινηθεί πιο φιλελεύθερα , σε μια προσπάθεια εκτόνωσης της κρίσης των ετών που προηγήθηκαν . Ωστόσο, η εκτεταμένη οικονομική κρίση στην οποία είχε περιέλθει η πορτογαλική οικονομία , σε συνδυασμό με το μεγάλο μεταναστευτικό κύμα που προκλήθηκε ως τρόπος αποφυγής της υποχρεωτικής στράτευσης , οδήγησαν, εν τέλει στην αποτυχία των σχετικών πρωτοβουλιών του Καετάνο, γεγονός που δεν άργησε να επιφέρει τη ρήξη .

Στις 25 Απριλίου 1974 , μια ομάδα αξιωματικών , το MFA[[1]](#footnote-1) , στράφηκε εναντίον του καθεστώτος , υπό την προεδρία πλέον του Καετάνο , σε μια επανάσταση αναίμακτη , η οποία διήρκησε μόλις 6 ώρες και η οποία βρήκε τεράστια λαϊκή υποστήριξη . Η επανάσταση αυτή έμεινε στην ιστορία με το όνομα η επανάσταση των Γαρυφάλλων , καθώς πλήθος κόσμου , παρά την έκκληση που είχε απευθύνει το κίνημα να μην κυκλοφορούν στους δρόμους και να παραμείνουν στα σπίτια τους , κατέβηκε στους δρόμους , τοποθετώντας γαρύφαλλα στις κάνες των όπλων των εξεγερμένων στρατιωτών ( παραγνωρισμένη ιστορική λεπτομέρεια αποτελεί το γεγονός ότι το σήμα για την έναρξη της επανάστασης δόθηκε μέσα από το διαγωνισμό της Eurovision , ο οποίος γινόταν την παραμονή της επανάστασης, το βράδυ της 24ης Απριλίου 1974, με το τραγούδι της πορτογαλικής συμμετοχής «e depois do adeus», δηλαδή «μετά το αντίο » , το οποίο και απετέλεσε το γενικό πρόσταγμα- σύνθημα για τους πραξικοπηματίες ) .

# Η ΨΗΦΙΣΗ ΤΟΥ ΣΥΝΤΑΓΜΑΤΟΣ ΤΟΥ 1976

Μετά την πτώση του δικτατορικού καθεστώτος και τις συντακτικές πράξεις που ακολούθησαν για τη ρύθμιση των άμεσων ζητημάτων που προέκυψαν από αυτήν , ακολούθησε η ψήφιση του Συντάγματος του 1976 , το οποίο αν και έχει υποστεί από τότε 7 αναθεωρήσεις , εξακολουθεί να ισχύει έως σήμερα . Πρόκειται για ένα συνταγματικό κείμενο , το οποίο , τουλάχιστον στην αρχική μορφή του , έδινε έμφαση σε δύο , κυρίως , αρχές , στη δημοκρατική αρχή και στο σοσιαλισμό . Ανάμεσα στις βασικότερες προβλέψεις του ήταν η επιβολή εθνικοποιήσεων ( προβαίνοντας , μάλιστα , σε σαφή διάκριση ανάμεσα σε κρατικοποίηση και κοινωνικοποίηση και προτάσσοντας τη δεύτερη ως πλέον επιθυμητή ) , οι οποίες προβλέπονταν ως μη αναστρέψιμες , καθιερώνοντας έτσι ευρύ κρατικό παρεμβατισμό , ενώ, επιπλέον, περιόριζε και τη σημασία της ανάπτυξης της ιδιωτικής οικονομίας , καταδεικνύοντας μια σαφή προτίμηση προς τη μορφή της κοινωνικής οικονομίας .

 Από το πνεύμα του ψηφισθέντος το 1976 Συντάγματος προκύπτει η ιδιαίτερη σημασία που αποδίδεται στο ρόλο των ενόπλων δυνάμεων κατά την άσκηση της πολιτικής εξουσίας. Ήδη στο προοίμιο του Συντάγματος αναφερόταν ότι « λαμβανομένης υπόψη της μακράς αντίστασης του πορτογαλικού λαού και ανταποκρινόμενο στα βαθιά του συναισθήματα, το MFA , στις 25 Απριλίου του 1974 ανέτρεψε το δικτατορικό καθεστώς ». Ο ρόλος που ο στρατός κλήθηκε να διαδραματίσει κατά τα πρώτα χρόνια εγκαθίδρυσης της δημοκρατίας υπήρξε καθοριστικός, όπως προκύπτει από πλήθος αναφορών εντός του ίδιου του συνταγματικού χάρτη. Συγκεκριμένα, στο άρθρο 273 προσδιοριζόταν ευκρινώς ο ρόλος των ενόπλων δυνάμεων: « Οι ένοπλες δυνάμεις της Πορτογαλίας αποτελούν τμήμα του λαού και, διαπνεόμενες από το πνεύμα του προγράμματος του MFA, διασφαλίζουν τη συνέχεια της Επανάστασης της 25ης Απριλίου 1974. Οι πορτογαλικές ένοπλες δυνάμεις εγγυώνται την ομαλή λειτουργία των δημοκρατικών θεσμών και την τήρηση του Συντάγματος. Οι πορτογαλικές ένοπλες δυνάμεις έχουν μια ιστορική αποστολή : τη διασφάλιση των συνθηκών που επιτρέπουν τη μετάβαση της πορτογαλικής κοινωνίας, μέσα από κλίμα ειρήνης και πλουραλισμού, στη δημοκρατία και το σοσιαλισμό ». Στα ίδια πλαίσια, το άρθρο 275 διευκρίνιζε ότι « οι υπηρετούντες στις ένοπλες δυνάμεις οφείλουν να συμμορφώνονται με τους στόχους του λαού της Πορτογαλίας, όπως αυτοί προσδιορίζονται εντός του Συντάγματος και δε μπορούν να επωφεληθούν από τα όπλα τους, από τη θέση τους ή από τη λειτουργία που επιτελούν ώστε να επιβάλλουν, να προωθήσουν ή να εμποδίσουν την πολιτική και δημοκρατική επιλογή οποιουδήποτε εκλογέα, περισσότερο από κάποιου άλλου ».

Το βασικότερο, ωστόσο, στοιχείο που καταδεικνύει την καίρια θέση των ενόπλων δυνάμεων στη λειτουργία του δημοκρατικού πολιτεύματος ήταν η πρόβλεψη, από το άρθρο 142 του Συντάγματος, της δημιουργίας ενός ιδιόμορφου οργάνου , του Συμβουλίου της Επανάστασης , με σύνθεση αμιγώς από στρατιωτικούς , το οποίο αποτελούσε, τότε, ένα είδει συνταγματικό δικαστήριο. Βάσει του άρθρου 142, οι λειτουργίες του Συμβουλίου της Επανάστασης ήταν « η λειτουργία του ως συμβουλίου του Προέδρου της Δημοκρατίας, η εγγύηση της ομαλής λειτουργίας των δημοκρατικών θεσμών, η εγγύηση της εφαρμογής του Συντάγματος και της πίστης στο πνεύμα της Επανάστασης της 25ης Απριλίου των πολιτικών και νομοθετικών οργάνων, αλλά και των στρατιωτικών ». Επιπλέον το Συμβούλιο ήταν επιφορτισμένο με τον έλεγχο της συνταγματικότητας των νόμων, κατόπιν διαβούλευσης με μια εννεαμελή « συνταγματική επιτροπή », τα μέλη της οποίας διορίζονταν από τις ένοπλες δυνάμεις, τη Βουλή, τη δικαστική εξουσία και τον Πρόεδρο της Δημοκρατίας[[2]](#footnote-2).

Οι αρμοδιότητες που αναγνωρίζονταν στο Συμβούλιο της Επανάστασης ήταν εξαιρετικές για ένα δημοκρατικό πολίτευμα, καθώς επρόκειτο για ένα στρατιωτικό, κατ’ ουσίαν, όργανο. Πράγματι, με την εξαίρεση του Προέδρου της Δημοκρατίας, που προΐστατο του Συμβουλίου, αυτό αποτελούταν κατά βάση από στρατιωτικούς[[3]](#footnote-3), ενώ το άρθρο 112 του Συντάγματος το συμπεριελάμβανε ανάμεσα στα συλλογικά όργανα άσκησης κυριαρχίας, μαζί με την Κυβέρνηση, τη Βουλή και τα Δικαστήρια . Επιπλέον, από τα άρθρα 148 και 149 του Συντάγματος, προβλεπόταν υπέρ του ένα είδος « στρατιωτικής κυριαρχίας », δεδομένου ότι για θέματα που άπτονταν νομοθετικές, ρυθμιστικές και διπλωματικές αρμοδιότητες σε στρατιωτικά ζητήματα του απονέμονταν αποκλειστική αρμοδιότητα, κατ’ αποκλεισμό τόσο της Βουλής όσο και της Κυβέρνησης. Διέθετε, μάλιστα, την εξουσία να επικυρώνει διεθνείς συνθήκες ή συμφωνίες που άπτονταν των στρατιωτικών ζητημάτων, ωστόσο αυτές έπρεπε να επικυρωθούν και από τη Βουλή για να τεθούν σε ισχύ. Παρατηρούμε , λοιπόν, πως οι πορτογαλικές ένοπλες δυνάμεις ήταν πριμοδοτημένες με εξαιρετικά προνόμια, στα πλαίσια του δημοκρατικού πολιτεύματος, χωρίς, ωστόσο, να διαθέτουν το βασικότερο στοιχείο για τη λειτουργία του δημοκρατικού πολιτεύματος, δηλαδή τη λαϊκή νομιμοποίηση. Κατά τα πρώιμα χρόνια της πτώσης του δικτατορικού καθεστώτος, στην Πορτογαλία παρουσιάζεται το φαινόμενο της συνύπαρξης, ουσιαστικά, δύο διαφορετικών κυριαρχιών, αφενός της λαϊκής, αφετέρου της στρατιωτικής, τουλάχιστον για όσα ζητήματα την αφορούν. Μάλιστα, η δεύτερη μπορεί να υποστηριχθεί ότι υπερκεράζει την πρώτη, στο βαθμό που της απονέμεται η εξουσία του ελέγχου της συνταγματικότητας των νόμων που ψηφίζονται από τη Βουλή[[4]](#footnote-4).

Ο ιστορικός ρόλος που διαδραμάτισαν οι ένοπλες δυνάμεις στην εγκαθίδρυση του δημοκρατικού πολιτεύματος στην Πορτογαλία μπορεί να εξηγήσει την πρόβλεψη των παραπάνω προνομίων. Το Σύνταγμα του 1976 εγκαθίδρυσε ένα μεταβατικό πολίτευμα ανάμεσα στην πραγματική δημοκρατία και τη στρατιωτική κυριαρχία, το οποίο, μετά την κατάρρευση του δικτατορικού καθεστώτος, ήταν απαραίτητο. Η σύγκλιση των δύο στοιχείων επήλθε με την εκλογή στο αξίωμα του Προέδρου της δημοκρατίας του στρατηγού R. Eanes , ενός από τους στρατηγούς της Επανάστασης των Γαρυφάλλων, ο οποίος ήταν ευρύτερα αποδεκτός τόσο από το λαό όσο και από τον πολιτικό κόσμο και ο οποίος κατόρθωσε να γεφυρώσει το χάσμα ανάμεσα στις δύο κυριαρχίες . Το Συμβούλιο της Επανάστασης καταργήθηκε με την αναθεώρηση του 1982, με την οποία προβλέφθηκε και η ταυτόχρονη αντικατάστασή του από το Συνταγματικό Δικαστήριο της Πορτογαλίας[[5]](#footnote-5).

# ΤΑ ΑΙΤΙΑ ΤΗΣ ΠΛΗΘΩΡΙΚΟΤΗΤΑΣ ΤΟΥ ΠΟΡΤΟΓΑΛΙΚΟΥ ΣΥΝΤΑΓΜΑΤΟΣ

Το Σύνταγμα της Πορτογαλίας , το οποίο τέθηκε σε ισχύ στις 25 Απριλίου 1976 , αποτελεί το μεγαλύτερο σε έκταση ευρωπαϊκό Σύνταγμα , περιλαμβάνοντας συνολικά 296 άρθρα , ενώ είναι χωρισμένο σε 4 τμήματα : το πρώτο αφορά στα θεμελιώδη δικαιώματα[[6]](#footnote-6) , το δεύτερο στην οργάνωση της οικονομίας[[7]](#footnote-7) , το τρίτο στην οργάνωση της πολιτικής εξουσίας[[8]](#footnote-8) και το τέταρτο στην εγγύηση και τη διαδικασία αναθεώρησης του Συντάγματος[[9]](#footnote-9) . Το γεγονός ότι το Πορτογαλικό Σύνταγμα προβαίνει σε μια τόσο πληθωρική ρύθμιση των παραπάνω ζητημάτων μπορεί να εξηγηθεί , σε έναν πρώτο βαθμό, από τη συνοπτική ιστορική αναδρομή που προηγήθηκε . Η επαναστατική προέλευση του Συντάγματος αυτού , σε συνδυασμό με την δυσπιστία έναντι της κρατικής εξουσίας , που οφειλόταν στην πεντηκονταετή σχεδόν επικράτηση του Estado Nuovo , οδήγησε στην εξαντλητική απαρίθμηση και κατοχύρωση κανόνων , τόσο αναφορικά με την προστασία θεμελιωδών δικαιωμάτων , όσο και σχετικών με την οργάνωση της πολιτειακής εξουσίας . Η συντακτική συνέλευση του 1975 οδήγησε στην ψήφιση ενός Συντάγματος , το οποίο στόχευε να έλθει σε ολοκληρωτική ρήξη με το παρελθόν , αφήνοντας πίσω του τη σκοτεινή περίοδο της δικτατορίας , καθιερώνοντας ένα μακροσκελή κατάλογο θεμελιωδών δικαιωμάτων και ελευθεριών και συρρικνώνοντας, κατά το δυνατόν, τη διακριτική ευχέρεια της εκτελεστικής εξουσίας αναφορικά με τον περιορισμό τους . Χαρακτηριστικό είναι ότι ο κατάλογος των συνταγματικά κατοχυρωμένων δικαιωμάτων[[10]](#footnote-10) , συνοδεύεται από την αναγνώριση του κράτους ως μέσου προστασίας της ελευθερίας του υποκειμένου τους . Με τον τρόπο αυτό τα δικαιώματα κατοχυρώνονται και ως θεσμικές εγγυήσεις , συνιστούν , δηλαδή, στόχους , την υλοποίηση των οποίων αναλαμβάνει το κράτος , είτε μέσω της απευθείας εξασφάλισης της προστασίας τους είτε μέσω της παροχής στα υποκείμενα των αναγκαίων για την απόλαυσης τους μέσων[[11]](#footnote-11) .

Ωστόσο η εξαντλητική απαρίθμηση δε σταματά στο πεδίο των συνταγματικά προβλεπόμενων δικαιωμάτων. Βασικό χαρακτηριστικό του Πορτογαλικού Συντάγματος του 1976 αποτελεί η λεπτομερής κατοχύρωση των αρμοδιοτήτων όλων των πολιτειακών οργάνων, η οποία καλύπτει και τη μεγαλύτερη έκταση του συνταγματικού κειμένου, καθώς εκτείνεται σε 168 από τα συνολικά 296 άρθρα. Το γεγονός αυτό οφείλεται, κατά βάση, στη δυσπιστία του συντακτικού νομοθέτη έναντι της κρατικής εξουσίας, δεδομένης και της πρόσφατης ακόμη τότε απέκδυσης των κατάλοιπων του δικτατορικού παρελθόντος, από το οποίο είχε μόλις εξέλθει η χώρα . Η εν πολλοίς εξουθενωτική ρύθμιση των καθηκόντων και υποχρεώσεων των οργάνων που ασκούν την πολιτική εξουσία στοχεύει στη δέσμευση των τελευταίων από το γράμμα του συντάγματος και στον περιορισμό στο ελάχιστο δυνατό μέτρο της διακριτικής τους ευχέρειας και της δυνατότητας λήψης από αυτά πρωτοβουλιών. Η κατοχύρωση πολλαπλών οργάνων, τα οποία, μάλιστα, αλληλοελέγχονται ως προς την τήρηση των προδιαγεγραμμένων από το Σύνταγμα ορίων, συμβάλλει στη θεσμοθέτηση πολλαπλών veto players, οι οποίοι μπορούν να περιορίσουν στο ελάχιστο δυνατό την πιθανότητα καταχρήσεων εξουσίας και παραβίασης των συνταγματικά προβλεπόμενων ορίων δράσης τους, θέτοντας, παράλληλα, εμπόδια συνταγματικής περιωπής στη δυνατότητα χειραγώγησης των θεσμών αυτών. Χαρακτηριστικά, αξίζει να αναφερθεί ότι η ρύθμιση των αρμοδιοτήτων της Βουλής εκτείνεται σε κατάλογο έξι διαφορετικών άρθρων[[12]](#footnote-12), δύο εκ των οποίων αφορούν στη σχέση της με τα άλλα πολιτικά όργανα. Συγκεκριμένα, το άρθρο 162 χορηγεί στη Βουλή την εξουσία να προβαίνει σε έλεγχο της συμβατότητας των πράξεων της Κυβέρνησης και των οργάνων της τοπικής αυτοδιοίκησης με τις προβλέψεις του Συντάγματος, ενώ το άρθρο 163 αφορά στην εξουσία της Βουλής να αποφασίσει για τη χορήγηση ή μη ψήφου εμπιστοσύνης στην Κυβέρνηση και την παύση των μελών της σε περίπτωση άρσης της ασυλίας τους κατά το άρθρο 196 του Συντάγματος, αλλά και την εξουσία απόφασης περί κίνησης της ποινικής διαδικασίας εναντίον του Προέδρου της Δημοκρατίας για εγκλήματα που τέλεσε κατά τη διάρκεια της θητείας του.

Αναφορικά με το αξίωμα του Προέδρου της Δημοκρατίας, βάσει του Συντάγματος του 1976, η θέση του παρουσιαζόταν ενισχυμένη σε σχέση με τη θέση του πρωθυπουργού, καθώς ο πρώτος διέθετε, έως την αναθεώρηση του 1982, ευρεία διακριτική ευχέρεια να προβαίνει στο διορισμό και την παύση του τελευταίου αλλά και της Κυβέρνησης. Η σχετική δυνατότητα εισήχθη στο Σύνταγμα του 1976 ως αντιστάθμισμα στην « παντοδυναμία » του ρόλου του Πρωθυπουργού κατά τη διάρκεια της δικτατορίας, καθώς τότε, όπως προαναφέρθηκε, αυτός συγκέντρωνε στο πρόσωπό του τις περισσότερες εξουσίες, ενώ η ύπαρξη του Προέδρου της Δημοκρατίας δεν συνεισέφερε ουσιαστικά. Η χορήγηση στον Πρόεδρο της εξουσίας αυτής, σε συνδυασμό με την πρόβλεψη της απλής αναλογικής ως εκλογικού συστήματος, αύξησε κατά πολύ την επιρροή του στη ρύθμιση της πολιτικής ζωής, δεδομένου ότι κατά τα πρώτα χρόνια ζωής της Πορτογαλικής Δημοκρατίας επικρατούσε πολιτική και κυβερνητική αστάθεια. Ο πρώτος Πρόεδρος της Πορτογαλικής δημοκρατίας, R. Eanes, δε δίστασε, μάλιστα, να εκμεταλλευτεί την κατάσταση αυτή, προβαίνοντας, το 1978, σε παύση του τότε Πρωθυπουργού, M. Soares, αν και όλα έδειχναν ότι ο τελευταίος μπορούσε να κυβερνήσει[[13]](#footnote-13), προκαλώντας, με τον τρόπο αυτό, αναταραχή στην πολιτική ζωή[[14]](#footnote-14). Με την αναθεώρηση του 1982 η δυνατότητα του Προέδρου να προβαίνει σε παύση της Κυβέρνησης περιορίστηκε μόνο στις περιπτώσεις που κρίνεται αυτή απαραίτητη για την ομαλή λειτουργία των θεσμών[[15]](#footnote-15). Παράλληλα ενισχύθηκε ο ρόλος του Πρωθυπουργού, ο οποίος καθίσταται, πλέον, υπεύθυνος για τη ρύθμιση των σχέσεων της Κυβέρνησης με τα άλλα όργανα του κράτους, για την επίβλεψη του έργου των υπουργών και, γενικότερα, την κατεύθυνση της κυβερνητικής πολιτικής. Κατά τον καθηγητή Miranda, το ζητούμενο της αναθεώρησης αυτής ήταν να μετριαστεί η προεδρική υπεροχή απέναντι στην κυβέρνηση αλλά και να αποφευχθεί η απόλυτη υποταγή της κυβέρνησης στον Πρωθυπουργό[[16]](#footnote-16). Με την αναθεώρηση του 1982 ενισχύθηκαν τα κοινοβουλευτικά στοιχεία του πολιτεύματος, το οποίο, πλέον, λειτουργεί σε δύο βάσεις[[17]](#footnote-17) :

* Η Κυβέρνηση προέρχεται από τη Βουλή και πρέπει να χαίρει της εμπιστοσύνης της[[18]](#footnote-18)
* Ο Πρόεδρος της Δημοκρατίας είναι εγγυητής της ομαλής λειτουργίας του πολιτεύματος, ενώ εξακολουθεί να έχει στα χέρια του ένα σημαντικό αριθμό εξουσιών και η Κυβέρνηση εξακολουθεί να είναι υπεύθυνη και απέναντί του[[19]](#footnote-19).

Ανάμεσα στους παράγοντες που συνέβαλαν στην πληθωρικότητα του πορτογαλικού Συντάγματος , ήταν και η πορεία προς την ευρωπαϊκή ενοποίηση . Η κατοχύρωση στο Πορτογαλικό συνταγματικό κείμενο αρχών , όπως η εθνική ανεξαρτησία και η συλλογική οικονομία, έθετε εμπόδια στην ένταξη της χώρας στους κόλπους των ευρωπαϊκών κοινοτήτων[[20]](#footnote-20) , καθιστώντας σαφές ότι μια συνταγματική αναθεώρηση αποτελούσε, την περίοδο εκείνη, μονόδρομο . Το γεγονός αυτό οδήγησε και στην πρώτη αναθεώρηση του συνταγματικού κειμένου , το 1982 , με την ένταξη στην ΕΟΚ να ακολουθεί , το 1986 . Η αναθεώρηση αυτή δεν επέφερε δομικές αλλαγές στο συνταγματικό οικοδόμημα[[21]](#footnote-21) , σε αντίθεση με εκείνες που ακολούθησαν , το 1989 και κυρίως το 1992 . Η υπογραφή , τη χρονιά εκείνη , της συνθήκης του Μάαστριχτ οδήγησε πολλά ευρωπαϊκά κράτη στην αναθεώρηση του συνταγματικού τους χάρτη[[22]](#footnote-22) , δεδομένου ότι η συνθήκη αυτή μετέβαλε ριζικά το ευρωπαϊκό οικοδόμημα , προβλέποντας το πέρασμα από την ΕΟΚ στη δημιουργία των Ευρωπαϊκών κοινοτήτων αλλά και τη σύσταση της Οικονομικής και Νομισματικής Ένωσης, με την παράλληλη ανάθεση των ζητημάτων που άπτονταν της νομισματικής πολιτικής ως αποκλειστική αρμοδιότητα στην Ευρωπαϊκή Κεντρική Τράπεζα, κατ’ αποκλεισμό των έως τότε αρμόδιων εθνικών νομισματικών αρχών. Η Πορτογαλία δεν αποτέλεσε εξαίρεση και οδηγήθηκε στην τρίτη κατά σειρά αναθεώρηση του Συντάγματος του 1976 , η οποία στόχευε στην κάλυψη βασικών σημείων τριβής ανάμεσα στις δύο έννομες τάξεις , με χαρακτηριστικότερη τη μεταφορά αρμοδιοτήτων σε τομείς όπως η εξωτερική πολιτική και η άμυνα , αλλά και τη μεταφορά των νομισματικών αρμοδιοτήτων από την τράπεζα της Πορτογαλίας στην ΕΚΤ , στα πλαίσια της επικείμενης νομισματικής ενοποίησης .

# ΟΙ ΣΥΝΕΠΕΙΕΣ ΤΗΣ ΠΛΗΘΩΡΙΚΟΤΗΤΑΣ ΤΗΣ ΣΥΝΤΑΓΜΑΤΙΚΗΣ ΡΥΘΜΙΣΗΣ

Αφού εξετάσαμε έως τώρα ορισμένα από τα αιτία που οδήγησαν σε ένα υπερμέγεθες και υπεραναλυτικό Σύνταγμα , θα προχωρήσουμε σε μια συνοπτική επισκόπηση των συνεπειών που είχε και εξακολουθεί να έχει μια τόσο φιλελεύθερη και αφειδής συνταγματική έννομη τάξη . Οι βασικότερες συνέπειες της πληθωρικότητας του Συντάγματος του 1976 εντοπίζονται κυρίως σε τομείς όπως η οικονομία , η προστασία των θεμελιωδών δικαιωμάτων , ο έλεγχος συνταγματικότητας των νομών και η τήρηση της διαδικασίας των αναθεωρήσεων , εξεταζόμενη και υπό το πρίσμα της ένταξης στη διαδικασία της ευρωπαϊκής ενοποίησης .

Όσον αφορά στην προστασία των θεμελιωδών δικαιωμάτων , όπως αναφέρθηκε και προηγουμένως , στο Σύνταγμα του 1976 κατοχυρώνεται ένα τεράστιο φάσμα δικαιωμάτων τα οποία αντιμετωπίζονται τόσο ως έκφανση της ατομικής ελευθερίας όσο και ως θεσμικές εγγυήσεις , που τελούν υπό την προστασία του κράτους . Η εξαντλητική αυτή αναγνώριση δικαιωμάτων μπορεί , σε ένα πρώτο επίπεδο , να μη φαίνεται καταφανώς προβληματική , ωστόσο , ιδιαίτερα σε περιπτώσεις οικονομικής και κοινωνικής κρίσης , όπως αυτή που ταλανίζει την Πορτογαλία σήμερα , μπορεί να προκαλέσει σημαντικές αγκυλώσεις αναφορικά με την προστασία τους . Η απώλεια του ελλειπτικού χαρακτήρα της συνταγματικής κατοχύρωσης θεμελιωδών δικαιωμάτων στενεύει τα περιθώρια ερμηνείας τους , στερώντας τους, έτσι ,τη δυνατότητα προσαρμογής στις διαρκώς μεταβαλλόμενες κοινωνικές συνθήκες και ανάγκες . Για να ανταπεξέλθει και να εγκολπώσει τις κοινωνικές μεταβολές , το Πορτογαλικό Σύνταγμα υφίσταται διαρκώς αναθεωρήσεις , χωρίς να μπορεί να εγγυηθεί την προστασία των θεμελιωδών ελευθεριών μέσω της δυνατότητας του δικαστή να παρέμβει και να προσαρμόσει το νόημα τους ερμηνευτικά ( παρά την ύπαρξη Συνταγματικού Δικαστηρίου)[[23]](#footnote-23) . Χαρακτηριστικό είναι , στο σημείο αυτό, το γεγονός ότι το Συνταγματικό Δικαστήριο δεν εξετάζει πρόσφυγες πολιτών , που αφορούν σε επίκληση της παραβίασης θεμελιωδών δικαιωμάτων , παρά μόνο την περίπτωση που υπάρχει παράλειψη κρατικού οργάνου να εκπληρώσει ρητά ανατιθέμενη σε αυτό συνταγματική υποχρέωση , αναφορικά με την προστασία τους[[24]](#footnote-24) . Επιπλέον , ενέχει ο κίνδυνος αντιστροφής του επιχειρήματος in dubio pro libertate , καθώς μπορεί να υποστηριχθεί ότι κάποιο δικαίωμα που δεν κατοχυρώνεται ρητά στο υπερπλήρες τυπικό Σύνταγμα, σε περίπτωση αμφιβολίας , δεν προστατεύεται[[25]](#footnote-25) .

Σε ένα δεύτερο επίπεδο , η πληθωρικότητα του πορτογαλικού Συντάγματος στάθηκε πολλές φορές εμπόδιο στη διαδικασία της ευρωπαϊκής ενοποίησης , επηρεάζοντας , παράλληλα , και την ορθή λειτουργία της συνταγματικά κατοχυρωμένης διαδικασίας αναθεώρησης . Η αρχική ρύθμιση που προέβλεπε το Σύνταγμα του 1976 αναφορικά με την οικονομία , τις μορφές κρατικού παρεμβατισμού αλλά και τις σοσιαλιστικές καταβολές του ( όπως αναφέρεται ακόμη και σήμερα στο προοίμιο του Συντάγματος ) , έρχονταν εν πολλοίς σε αντίθεση με τα προβλεπόμενα στις συνθήκες της ΕΟΚ και μετέπειτα των ΕΚ, οι οποίες τάσσονται υπέρ της ανάπτυξης της ιδιωτικής πρωτοβουλίας και του ανοίγματος των εθνικών μονοπωλίων στην ελεύθερη αγορά και τον ανταγωνισμό , με αποτέλεσμα να μην είναι δυνατή η συμμετοχή της στις κοινότητες αυτές , χωρίς να προηγηθεί συνταγματική αναθεώρηση[[26]](#footnote-26) . Πολλές φορές , μάλιστα , η ανάγκη αυτή θετικής εναρμόνισης οδήγησε σε καταστρατήγηση της αναθεωρητικής διαδικασίας , όπως αυτή προβλέπεται στα άρθρα 284 επ του Συντάγματος , τουλάχιστον όσον αφορά στην υποχρέωση παρόδου 5ετιας μεταξύ δυο αναθεωρήσεων . Τόσο η αναθεώρηση του 1992 ( για την εναρμόνιση με τις προβλέψεις της συνθήκης του Μάαστριχτ ) όσο και εκείνες του 1997 και του 2001 , έγιναν πριν συμπληρωθεί το απαιτούμενο αυτό από το Σύνταγμα χρονικό όριο , γεγονός που προκάλεσε αντιδράσεις στους κόλπους της συνταγματικής θεωρίας , με χαρακτηριστικότερη την αντίδραση του Miranda ,σχετικά με την αναθεώρηση του 1997 , ο οποίος υποστήριξε ότι «η συχνότητα των αναθεωρήσεων προκαλεί αστάθεια και ανασφάλεια , τόσο πολιτική όσο και δικαστική»[[27]](#footnote-27) .

Θεμελιώδεις είναι , επίσης , οι συνέπειες της εξαντλητικής ρύθμισης , στην οποία προβαίνει το συνταγματικό κείμενο όσον αφορά στον τομέα της οικονομίας . Οι προβλέψεις του Συντάγματος του 1976 σχετικά με την προώθηση της κοινωνικής οικονομίας έναντι της ιδιωτικής πρωτοβουλίας αλλά και ο αυξημένος και υποχρεωτικός κρατικός παρεμβατισμός , μέσα από μη αναστρέψιμες εθνικοποιήσεις , έπληξαν ανεπανόρθωτα την Πορτογαλία , οι οποία ταλανιζόταν από αυξημένο δημόσιο χρέος καθ´ όλη τη διάρκεια του 20ου αιώνα . Οι οικονομικές μεταβολές που προέβλεπε το Σύνταγμα του 1976 προϋπέθεταν έναν αυξημένο ρόλο του κράτους στη ρύθμιση της οικονομίας , μέσω δημιουργίας μηχανισμών άμεσης κρατικής επέμβασης , όπως οι εθνικοποιήσεις . Πράγματι ήδη από το 1976 , αμέσως μετά την πτώση του Estado Nuovo και την ψήφιση του νέου Συντάγματος , οι εθνικοποιήσεις κατέλαβαν το 5,5% του πορτογαλικού προϋπολογισμού , ενώ οι αυξήσεις μισθών και η ανάγκη κατοχύρωσης της προστασίας των συνταγματικά κατοχυρωμένων κοινωνικών δικαιωμάτων αύξησαν τις δαπάνες του κράτους στον τομέα της κοινωνικής πολιτικής . Οι δημοκρατικές κυβερνήσεις των πρώτων ετών κατόρθωσαν να εξασφαλίσουν τη δημιουργία ενός ισχυρού κοινωνικού κράτους , κατά τα ευρωπαϊκά πρότυπα , με αποτέλεσμα αυξημένες κρατικές δαπάνες σε τομείς όπως η υγεία , η παιδεία και το σύστημα κοινωνικής ασφάλισης . Η αύξηση αυτή οδήγησε σε ακόμη μεγαλύτερη επιβάρυνση του προϋπολογισμού αλλά και του δημοσίου χρέους , γεγονός που αντιμετωπιζόταν , αρχικά , με την έκδοση νέων τραπεζογραμματίων από την Τράπεζα της Πορτογαλίας και τη συνακόλουθη αύξηση του πληθωρισμού[[28]](#footnote-28) . Τα γεγονότα αυτά , σε συνδυασμό με την πολιτική αστάθεια των πρώτων ετών της δημοκρατίας και την ανεξαρτητοποίηση των πορτογαλικών αποικιών της Αφρικής , που οδήγησε στον επαναπατρισμό 600.000 Πορτογάλων , οδήγησαν τη χώρα να στραφεί προς αναζήτηση οικονομικής βοήθειας στο ΔΝΤ , το 1978 και το 1983 , με πλέον πρόσφατη , το 2011, την ένταξη της σε πρόγραμμα οικονομικής στήριξης από το EFSF ( με τη διαφορά άτι τώρα αποτελεί μέλος της Ευρωζώνης και έχει υιοθετήσει το κοινό νόμισμα ) . Η δημοσιονομική κρίση έχει οδηγήσει στην υποχώρηση τα τελευταία χρόνια , τουλάχιστον σε ένα βαθμό , του πλέον προστατευτικού για την κοινωνική ιδιότητα του πολίτη Ευρωπαϊκού Συντάγματος , στο βωμό της έκτακτης ανάγκης , στην οποία έχει περιέλθει σήμερα η πορτογαλική οικονομία , με την έκδοση δικαστικών αποφάσεων αλλά και αποφάσεων του tribunal constitutional , οι οποίες προσπαθούν να γεφυρώσουν τα δυο αυτά αντικρουόμενα μεγέθη[[29]](#footnote-29) ( με τα δικαιώματα να υφίστανται πάντως τη μεγαλύτερη πληγή ) .

# ΑΝΤΙ ΕΠΙΛΟΓΟΥ…

Εν είδει επιλόγου , αξίζει να αναφερθεί ότι στις 25 Απριλίου του 2014 , γιορτάστηκε η επέτειος των 40 ετών από την Επανάσταση των Γαρυφάλλων , σε μια περίεργη οικονομική συγκυρία για τη χώρα , καθώς, 3 εβδομάδες αργότερα , η Πορτογαλία επρόκειτο να εξέλθει από το Μνημόνιο , αφού ολοκληρωνόταν το πρόγραμμα δημοσιονομικής στήριξης της . Αν και ο πρωθυπουργός , Πέδρο Πάσους Κοέλιου , δήλωσε ότι " πρόκειται για ευτυχή συγκυρία που ο εορτασμός της συμβολικής αυτής μέρας γίνεται σχεδόν ταυτόχρονα με την ολοκλήρωση του προγράμματος οικονομικής στήριξης " , δεν έλειψαν οι αντιδράσεις και οι διαδηλώσεις στη Λισαβόνα , με χαρακτηριστικότερη εκείνη που έλαβε χώρα στην πλατεία Λαργκο ντου Καρμο , όπου είχε παραδοθεί τον Απρίλιο του 1974 ο τότε πρωθυπουργός Καετάνο. Εκεί, οι συνταγματάρχες της επανάστασης έβγαλαν λόγο , μέσα σε ένα κλίμα επανάστασης , υπό το άκουσμα του ύμνου της επανάστασης , Γκράντολα Βίλα Μορένα , τονίζοντας ότι " αν η κυβέρνηση δεν αλλάξει γρήγορα την πολιτική λιτότητας , υποταγής και φτωχοποίησης της χώρας , θα πρέπει να καθαιρεθεί ", καταδεικνύοντας, με την αναλογία αυτή, τις βαρείες συνέπειες της προσαρμογής της κοινωνικής πολιτικής στα νέα οικονομικά δεδομένα της χώρας αλλά και ολόκληρης της Ευρωζώνης.

# ΒΙΒΛΙΟΓΡΑΦΙΑ

**Κωνσταντίνος Τσιμάρας,** **« Το πορτογαλικό Σύνταγμα του 1976. Συνοπτική παρουσίαση του Συντάγματος και των αναθεωρήσεών του »**, Κριτική Επιθεώρηση νομικής θεωρίας και πράξης, εκδόσεις Α Σάκκουλα, τεύχος 2ο , Ιούλιος 2003, σελ 153-170

**Κωνσταντίνος Τσιμάρας, «Η νομικοπολιτική θέση του Προέδρου της Δημοκρατίας, τα πρώτα χρόνια εφαρμογής του Συντάγματος στην Ελλάδα ( Σ1975), Γαλλία ( Σ1958 ), Πορτογαλία ( Σ 1976 ) »**, Διοικητική Δίκη, εκδόσεις Α. Σάκκουλα, τεύχος 5, Σεπτέμβριος-Οκτώβριος 2000, σελ 1056-1073.

**Χριστίνα Ακριβοπούλου, « Ο πορτογαλικός κοινωνικός συνταγματισμός αντιμέτωπος με την ευρωπαϊκή δημοσιονομική κρίση »,** Εφημερίδα Διοικητικού Δικαίου, τεύχος 5/2012, σελ 637-657.

**Ana Maria Guerra Martins, “La constitution Portuguese, une constitution inflationniste”,** European Public Law series, vol. XXIX, p 129-144.

**“La constitution de la republique portugaise, presentation par Maurice Duverger”,** la documentation francaise, No 4387-4388, 2 juin 1977.

**J. Miranda, Manual de Direito Constitucional**, tome II, Coimbra, 2000, p 392

**J. Miranda, La constitution Portugaise, du texte de 1979 a la revision de 1989,** RFDC 1990, n 2, p 323

**Ana Bela Nunes, “ The international Monetary Fund stand-by arrangements with Portugal. An ex ante application of the Washington consensus? ”,** 30o Encontro da associacao Portuguesa de historia economicae social, ISEG, Lisboa, Novembro 19-20 2010.

1. Movimento de Forcas Armadas [↑](#footnote-ref-1)
2. Συγκεκριμένα, διορίζονταν 3 μέλη από το Συμβούλιο της Επανάστασης, 4 από τη δικαστική εξουσία, 1 από τον Πρόεδρο της Δημοκρατίας και 1 από τη Βουλή. [↑](#footnote-ref-2)
3. Συγκεκριμένα απαρτιζόταν από 8 μέλη του στρατού ξηράς, 3 της αεροπορίας και 3 του ναυτικού. [↑](#footnote-ref-3)
4. Maurice Duverger, “Le conseil de la revolution ”, La constitution de la republique portugaise, presentation par Maurice Duverger, Notes et etudes documentaries, no 4387-4388, 2 juin 1977. [↑](#footnote-ref-4)
5. Tribunal Constitutional, άρθρα 221-224 του πορτογαλικού Συντάγματος [↑](#footnote-ref-5)
6. Άρθρα 12 έως 79 του Συντάγματος [↑](#footnote-ref-6)
7. Άρθρα 80 έως 107 του Συντάγματος [↑](#footnote-ref-7)
8. Άρθρα 108 έως 276 του Συντάγματος [↑](#footnote-ref-8)
9. Άρθρα 277 έως 289 του Συντάγματος [↑](#footnote-ref-9)
10. Τα οποία εκτείνονται σε 65 άρθρα, 12 έως και 79 του Συντάγματος [↑](#footnote-ref-10)
11. Χριστίνα Ακριβοπούλου, « Ο πορτογαλικός κοινωνικός συνταγματισμός αντιμέτωπος με την ευρωπαϊκή δημοσιονομική κρίση » , Εφημερίδα Διοικητικού Δικαίου, τεύχος 5/2012. [↑](#footnote-ref-11)
12. Άρθρα 161 έως 167 του Συντάγματος, η ρύθμιση των οποίων καταλαμβάνει συνολικά τέσσερις σελίδες [↑](#footnote-ref-12)
13. J Georgel, La crise politique de 1978 au Portugal, RDP mars- avril 1979, p. 425 [↑](#footnote-ref-13)
14. Κωνσταντίνος Τσιμάρας, « Η νομικοπολιτική θέση του Προέδρου της Δημοκρατίας, τα πρώτα χρόνια εφαρμογής του Συντάγματος στην Ελλάδα ( Σ 1975), Γαλλία ( Σ 1958) , Πορτογαλία ( Σ 1976) », Διοικητική Δίκη, τεύχος 5, Σεπτέμβριος-Οκτώβριος 2000, σελ 1070. [↑](#footnote-ref-14)
15. Κατά τις προβλέψεις του άρθρου 195 παρ 2, όπως προκύπτει από το άρθρο 133, στοιχείο στ’. [↑](#footnote-ref-15)
16. J. Miranda, La constitution Portugaise, du texte de 1979 a la revision de 1989, RFDC 1990, n 2, p 323 [↑](#footnote-ref-16)
17. Κωνσταντίνος Τσιμάρας, « Η νομικοπολιτική θέση του Προέδρου της Δημοκρατίας, τα πρώτα χρόνια εφαρμογής του Συντάγματος στην Ελλάδα ( Σ 1975), Γαλλία ( Σ 1958) , Πορτογαλία ( Σ 1976) », Διοικητική Δίκη, τεύχος 5, Σεπτέμβριος-Οκτώβριος 2000, σελ 1070. [↑](#footnote-ref-17)
18. Άρθρα 163 και 190 του Συντάγματος [↑](#footnote-ref-18)
19. Άρθρο 190 του Συντάγματος [↑](#footnote-ref-19)
20. Η οποία είχε ζητηθεί ήδη από το 1977 [↑](#footnote-ref-20)
21. Βασικότερες ήταν, ίσως, η αντικατάσταση του Συμβουλίου της Επανάστασης από το Συνταγματικό Δικαστήριο και ο περιορισμός της εξουσίας του Προέδρου να παύει την Κυβέρνηση και τον Πρωθυπουργό. [↑](#footnote-ref-21)
22. Ανάμεσά σ’ αυτά ήταν και η Γαλλία, μετά το δημοψήφισμα του Μιττεράν, το οποίο έθεσε το ζήτημα της επιλογής της αναθεώρησης ή μη του συντάγματος στους πολίτες. [↑](#footnote-ref-22)
23. Χριστίνα Ακριβοπούλου, « Ο πορτογαλικός κοινωνικός συνταγματισμός αντιμέτωπος με την ευρωπαϊκή δημοσιονομική κρίση » , Εφημερίδα Διοικητικού Δικαίου, τεύχος 5/2012. [↑](#footnote-ref-23)
24. Το άρθρο 17 του Πορτογαλικού Συντάγματος, που αφορά στην άμεση εφαρμογή και προστασία δικαιωμάτων, ρητά ορίζει ότι αυτή δεν εκτείνεται στα οικονομικά, κοινωνικά και πολιτιστικά δικαιώματα. [↑](#footnote-ref-24)
25. Χριστίνα Ακριβοπούλου, « Ο πορτογαλικός κοινωνικός συνταγματισμός αντιμέτωπος με την ευρωπαϊκή δημοσιονομική κρίση » , Εφημερίδα Διοικητικού Δικαίου, τεύχος 5/2012. [↑](#footnote-ref-25)
26. Ana Maria Guerra Martins, “ La constitution portugaise, une constitution inflationniste ”, The constitutional Revision in today’s Europe, τόμος XXIX, σελ 129-144. [↑](#footnote-ref-26)
27. George Miranda, Manual de Direito Constitucional, tome II, Coimbra, 2000, p 392 [↑](#footnote-ref-27)
28. Ana Bela Nunes, “ The international Monetary Fund stand-by arrangements with Portugal. An ex ante application of the Washington consensus? ”, 30o Encontro da associacao Portuguesa de historia economicae social, ISEG, Lisboa, Novembro 19-20 2010. [↑](#footnote-ref-28)
29. Χριστίνα Ακριβοπούλου, « Ο πορτογαλικός κοινωνικός συνταγματισμός αντιμέτωπος με την ευρωπαϊκή δημοσιονομική κρίση » , Εφημερίδα Διοικητικού Δικαίου, τεύχος 5/2012. [↑](#footnote-ref-29)